א. כללי

חברת גוגל (באנגלית: Google) היא תאגיד רב-לאומי אמריקאי המספק שירותי חיפוש מידע ופרסום ברשת, רשתות חברתיות מקוונות ומערכת הפעלה למכשירים ניידים. חברת גוגל מפעילה מספר רב של מוצרים ושירותים ברשת האינטרנט, ועיקר הכנסותיה מגיע מפרסום ברשת, דרך שירותי הפרסום שלה - AdWords‏[1]. החברה הוקמה בספטמבר 1998 על ידי לארי פייג' וסרגיי ברין, בעת שלמדו באוניברסיטת סטנפורד, והפכה לחברה ציבורית באוגוסט 2004. הצהרת הכוונות הרשמית של החברה היא "לארגן את כלל המידע העולמי ולהופכו לנגיש ויעיל לכלל העולם"‏[2]. בשנת 2006 עבר מטה החברה למשכנו הנוכחי במאונטן וויו, קליפורניה.

מוערך כי ישנם יותר ממיליון שרתי-אירוח ברחבי העולם המפעילים את שירותי גוגל‏[3], ושבכל יום שרתי גוגל מטפלים ביותר ממיליארד שאילתות-חיפוש‏[4] וביותר מ-24 אלף טרה בייט של מידע שנוצר על ידי משתמשים בשלל שירותיה של גוגל‏[5]. קצב צמיחתה המהיר של גוגל מאז הקמתה נובע מהכנסותיה הגדולות מפרסום, מה שאיפשר לה להשתלב בתחומים נוספים ואף להוביל בהם. החברה מציעה מספר מוצרי-אינטרנט, כגון שירות האימייל "ג'ימייל", הרשתות החברתיות "גוגל+" ו"אורקוט", אתר הווידאו "YouTube" ואתר הבלוגים Blogspot של חברת Blogger, שנרכשה על ידי גוגל בשנת 2003. גוגל מציעה גם תוכנות שולחניות כגון הדפדפן "גוגל כרום", תוכנת ארגון ועריכת תמונות – "פיקסה", ותוכנת מסרים מיידיים – "גוגל טוק". כמו כן גוגל מובילה את פיתוחה של מערכת ההפעלה לטלפונים סלולריים "אנדרואיד", מערכת ההפעלה למחשבים" Chrome OS" מערכת ההפעלה לטלוויזיות "Google TV" ומייצרת משקפיים חכמים - גוגל גלאס. אתרה הראשי של גוגל, google.com, הוא האתר הנצפה ביותר באינטרנט, ובין רשימת 100 האתרים הנצפים ביותר בעולם ניתן למצוא את אתרי גוגל המותאמים למדינות השונות (כמו google.co.in, google.co.uk) ואתרים אחרים שבבעלות גוגל כגון YouTube, ‏Blogger ו-Orkut‏‏[6]. מרכזיותה של החברה בשוק האינטרנט העולמי גורר עניין רב בתרבות העולמית ופעילותה מסוקרת בחדשות תדיר. החברה זכתה אף לביקורות בשלל נושאים, בין היתר בענייני פרטיות, זכויות יוצרים וצנזורה‏[7].

ב. היסטוריה

עמוד הבית הראשון של גוגל. פשטות העמוד נובעת מכך שהמייסדים לא היו בקיאים בשפת תכנות האתרים הבסיסית, HTML‏[8].

גוגל החלה את דרכה בינואר 1996 כפרויקט מחקר של לארי פייג' וסרגיי ברין, בעת שהיו שניהם דוקטורנטים באוניברסיטת סטנפורד שבקליפורניה[9]. בעוד שמנועי חיפוש קונבנציונליים מדרגים את התוצאות לפי כמות הפעמים ששאילתת החיפוש הופיעה בדף, פייג' וברין הגו מערכת טובה יותר לניתוח היחסים והקשרים שבין אתרים[10]. הם קראו למערכת החדשה "PageRank", שבה הרלוונטיות של כל אתר נקבעה על ידי כמות הדפים (וחשיבותם) המקשרים בחזרה לאותו אתר[11]. בתחילה השניים קראו למנוע החיפוש שלהם "BackRub", "שפשוף חזרה", משום שהמערכת שפיתחו בדקה את מספר האתרים המקשרים לאתר מסוים כדי לקבוע את חשיבותו של אותו אתר[12]. לאחר מכן השם שונה לגוגל, שיבוש של המספר "גוגול" – אחד ואחריו מאה אפסים. השם נבחר כדי להראות שמטרת מנוע החיפוש היא להנגיש את כמויות המידע הגדולות שבאינטרנט לציבור[13]. עוד בחיתוליו, מנוע החיפוש התארח על השרת של אוניברסיטת סטנפורד, בכתובת google.stanford.edu‏[14]. החברה נוסדה בספטמבר 1998, ומשרדי החברה שכנו במוסך של חברה משותפת במנלו פארק, קליפורניה. 13 שנים לאחר מכן, במאי 2011, ביקרו באתרה הראשי של גוגל יותר ממיליארד משתמשים[15].

ג. מימון והנפקה

התקציב הראשון שגוגל קיבלה היה 100,000 דולר שניתנו מאנדי בכטולשיים, אחד המייסדים של סאן מיקרוסיסטמס, באוגוסט 1998, לפני שהחברה בכלל הוקמה. בתחילת 1999, פייג' וברין, שעדיין למדו באוניברסיטה, החליטו שהעיסוק במנוע החיפוש גזל יותר מדי מזמנם. הם פנו לקרן הון-סיכון בשם "Excite" והציעו למכור את מנוע החיפוש תמורת מיליון דולר. הקרן סירבה. ביוני 1999 החברה הצליחה לגייס יותר מ-25 מיליון דולר, מקרנות הון-סיכון אחרות[16]. לאחר חמש שנים, באוגוסט 2004, גוגל הונפקה בבורסה. החברה הציעה 19,605,052 מניות במחיר 85 דולר למניה[17]. המניות נמכרו במכירה מקוונת ייחודית. הרווח מההנפקה, 1.67 מיליארד דולר, הפך את גוגל לחברה בעלת שווי-שוק של 23 מיליארד דולר[18]. הרוב המוחלט של 271 המניות שלא נמכרו לציבור נשארו בידי החברה, ורבים מעובדיה הפכו למיליונרים על הנייר. רבים שיערו כי ההנפקה תוביל באופן בלתי-נמנע לשינויים באופייה של החברה[19]. בין החששות המרכזיים היו שכעת בעלי המניות יפעילו לחץ על החברה, וכמו כן שכעת, כשרבים ממנהלי החברה הפכו למליונרים, חשיבותו ומרכזיותו של "העובד הקטן" תפחת. בתגובה לחששות הללו, המייסדים פייג' וברין הבטיחו שהאופי והתרבות המייחדים את גוגל לא ישונו, ושיחפשו דרכים לשמור על ערכי הליבה שעליהם מושתתת החברה: ארגון שקוף בעל אווירה שיתופית. ביצועיה של מניית גוגל לאחר ההנפקה היו טובים. באוקטובר 2007 הגיעה המנייה למחיר של 700 דולר, בעיקר בגלל הרווח הגדול של החברה בשוק הפרסומות באינטרנט[20]. הזינוק במחיר המנייה נבע בעיקר מרכישות של גורמים פרטיים, ולא מקבוצות רכישה או משקיעים מוסדיים[21]. כעת החברה רשומה בנאסדק תחת השם GOOG, ובבורסת פרנקפורט תחת השם GGQ1.

ד.צמיחה

במרץ 1999 העבירה החברה את משרדיה לפאלו אלטו, קליפורניה, שבעמק הסיליקון‏[22]. שנה לאחר מכן, בניגוד להתנגדות הראשונית של פייג' וברין למנוע חיפוש הממומן על ידי פרסומות[23], גוגל החלה למכור פרסומות המקושרות למילות-חיפוש ספציפיות[24]. כדי לשמור על מראה דף נקי ולא עמוס, וגם בשביל לשמור על מהירות האתר, נמכרו פרסומות טקסט בלבד. מחיר הפרסומות נקבע מהצעות מחיר על כל הקלקה על פרסומות, כשהמחיר ההתחלתי היה 5 סנט להקלקה. שיטה זו, שבה המפרסם משלם רק על הפעמים שלחצו על הפרסומת שלו, נקראה "הקלק ושלם", "Pay Per Click". בשנת 2003, לאחר שכבר העבירה את משרדיה פעמיים, החברה עברה למיקומה הנוכחי במאונטן ויוו, קליפורניה[25]. קומפלקס החברה מכונה לעתים קרובות ה"גוגלפלקס". במהלך השנים, המילה "גוגל" הפכה למילה יומיומית השגורה בפי כל, עד כדי כך שהמילונים וובסטר ואוקספורד הכירו בה רשמית "to google"[26].

ה. רכישות

במהלך שנות קיומה גוגל קנתה עשרות רבות של חברות‏[27], ובמיוחד בשנים 2010 ו-2011, בהן הואץ מסע הקניות שלה.

ביוני 2004 גוגל רכשה את Picasa - תוכנת ניהול תמונות דיגיטליות, ששולבה עם PicasaWeb - שירות אלבומי תמונות אינטרנטי שהושק ביוני 2006.[28] ביולי 2005 רכשה גוגל את חברת ההזנק אנדרואיד (.Android inc) שנוסדה ב-2003 ופעלה בפאלו אלטו, קליפורניה, והפכה אותה למערכת ההפעלה הפופולרית ביותר לסמרטפונים. באוקטובר 2006 גוגל רכשה את אתר YouTube - אתר הווידאו השיתופי המוביל ברשת - בסכום של 1.65 מיליארד דולרים[29]. במאי 2007 רכשה את חברת האבטחה באינטרנט גרינבורדר טכנולוג'יס (GreenBorder).

בפברואר 2010 גוגל רכשה ב-123 מיליון דולר את On2 - ספקית שירותי דחיסת הווידאו, במטרה לשפר את שירותי ותכני הווידאו שלה - ולהרחיבם[30]. במרץ 2010 גוגל רכשה את חברת DocVerse שפיתחה תוכנה לעריכה מקוונת של קובצי אופיס[31]. במרץ 2010 גוגל רכשה את שירות עריכת התמונות המקוון פיקניק, ששולב בשירות התמונות האינטרנט פיקאסה[32]. באפריל 2010 ברכש הראשון בישראל, רכשה את חברת לאבפיקסיז הישראלית העוסקת בפיתוח חפיצים מותאמים למערכות הפעלה ב-20 מיליון דולר[33]. במאי 2010 היא רכשה את חברת הפרסום הסלולרי AdMob Inc תמורת 681 מיליון דולר, ואת BumpTop מפתחת שולחן עבודה בתלת ממד. באוגוסט 2010 גוגל רכשה את Slide - חברה המפתחת תוכנות לרשתות חברתית ב-179 מיליון דולר[34], ואת חברת ההזנק Jambool, שמפתחת כסף וירטואלי‏[35]. בסמוך רכשה את Zygna - חברה שמציעה משחקים ברשתות חברתיות. באוקטובר 2010 רכשה את BlindType, שמשפרת את נוחות ההקלדה בצג מגע לשילוב במערכת האנדרואיד. ובדצמבר 2010 רכשה את פלטפורמת התשלומים הסלולרית ZetaWire‬. בספטמבר 2010 גוגל רכשה את חברת קוויקסי הישראלית שפיתחה טכנולוגיה להפיכת סרטון וידאו לאינטראקטיבי[36].

במרץ 2011 היא רכשה את חברת עריכת הווידאו Green Parrot האירית המתמחה בשחזור, עריכת והשבחת וידאו, טכנולוגיה שמיועדת לשילוב ביוטיוב. במאי 2011 גוגל רכשה את הקניין הרוחני של חברת מודו הישראלית ב-17 מיליון[37].

ב-15 באוגוסט 2011 הודיעה גוגל על רכישת מוטורולה מוביליטי, לשעבר חטיבת המכשירים הניידים של חברת מוטורולה תמורת סכום של 12.5 מיליארד דולר‏[38][39]. הרכישה העניקה לגוגל, בין השאר, אוסף נאה של פטנטים בתחום המכשירים הניידים, אולם היא הציבה אותה בתחרות מול היצרניות העיקריות האחרות של מכשירי אנדרואיד‏[40]. בזמן הכרזה על העסקה, חברת הדירוג S&P הורידה את דירוג המניה של גוגל מ"קנה" ל"מכור"‏[41]. כתשעה חודשים לאחר מכן, אושרו כל הליכי הקניה, הוחלפו מנהלים והקניה הושלמה. ב-6 ביוני 2013 הודיעה גוגל על רכישת חברת Waze הישראלית תמורת 1.1 מיליארד דולר למרות שלבסוף התשלום הסתכם ב-966 מיליוני דולרים‏[42].

ב-13 בדצמבר 2013, רכשה את בוסטון דיינמיקס‏[43]. רכישה זו מהווה אבן דרך בכניסתה של גוגל לתחום הרובוטיקה.‏[44]

ו. החברה

שלט בכניסה למתחם החברה במאונטיין ויו, קליפורניה

על פי הניו יורק טיימס (2006), מחזיקה גוגל מספר שיא של יותר ממיליון שרתים המפוזרים על פני 25 אתרים ברחבי העולם. החברה מפעילה מרכזים גדולים באירלנד, אטלנטה ועמק הסיליקון, שמחוברים ביניהם ברשת סיבים אופטיים. מרכז החברה, המכונה גוגלפלקס, נמצא במאונטיין ויו שבקליפורניה.

החברה מציגה את חזונה במילים הבאות:

Google's mission is to organize the world's information and make it universally accessible and useful

ובתרגום חופשי: המשימה של גוגל היא לארגן את המידע העולמי ולהפוך אותו לנגיש ושימושי בכל רחבי העולם.

יושב ראש החברה הוא ד"ר אריק א' שמידט, לשעבר מנכ"ל חברת נובל. בנוסף על משרדיה הראשיים, מחזיקה החברה משרדים בדבלין שבאירלנד ומרכזי פיתוח במקומות שונים, בהם ישראל.

ב־19 באוגוסט 2004 הנפיקה Google בפעם ראשונה את מניותיה לציבור לפי שווי שוק של 23.1 מיליארד דולר. מניות החברה נסחרות בבורסת נאסדאק תחת הסמל GOOG. שווי השוק של החברה נכון ליולי 2007 היה 160 מיליארד דולר.

באוקטובר 2006 רכשה חברת גוגל את אתר YouTube בעסקת חילופי מניות תמורת 1.65 מיליארד דולר‏[45].

ז. תרבות ארגונית

Googleplexגוגל מדורגת באופן קבוע כאחד ממקומות העבודה המועדפים על ידי עובדים. החברה מופיעה בחמישייה הפותחת של רשימת החברות שהכי כדאי לעבוד בהן שמפרסם מגזין Fortune, מאז 2007.

בישראל מדורגת החברה בחמישייה הפותחת בדירוג החברות שטוב לעובדי ההיי טק לעבוד בהן, על פי סקר של חברת BdiCoface, המתפרסם בעיתונים הכלכליים המובילים. גוגל נודעת כחברה בעלת תרבות ארגונית לא-פורמלית ומאפשרת, וכחברה המתגמלת את עובדיה.

לחברה הייתה מדיניות בה היא עודדה את העובדים להשקיע חמישית מזמנם בפרויקטים אישיים ורבים ממיזמי החברה נולדו מפרויקטים שכאלה, המדיניות בוטלה עם כניסתו של סרגיי ברין לתפקיד מנכ"ל החברה, כ-13 שנה אחרי שגוגל נוסדה‏[46]‏[47].

מרכזי הפיתוח מעוצבים בהתאם לתפיסה הארגונית המאפשרת ומרכז הפיתוח הענק של גוגל בקליפורניה נקרא "גוגלפלקס" (Googleplex), משחק מילים על המספר גוגולפלקס, ממנו נגזר שם החברה, והמילה קומפלקס. מרכז הפיתוח מעוצב בצורה מפוארת וכיפית. בכניסה פסנתר ענק ומקרן המדווח על מילות החיפוש הפופולריות בזמן אמת, והמעברים מלאים בכדורים ובאופני כושר. פינות משחק ורגיעה מפוזרות ברחבי הקמפוס ומאפשרות לעובדים, שבירת שגרה במהלך יום העבודה.

ח. גוגל ישראל

לגוגל מרכז מחקר ופיתוח עם משרדים בתל אביב ובחיפה, בראשותו של פרופ' יוסי מטיאס וכן מחלקת מכירות, בראשותו של מאיר ברנד.

מרכז הפיתוח הישראלי פיתח עבור גוגל את מנגנון הצעת מילות החיפוש המשולב במנוע החיפוש (Google Suggest), תיקון שגיאות כתיב במילות חיפוש, יכולת הוספת שכבות ביוטיוב, יישומי תחרויות ביוטיוב, את Google Trends ו-Google Insights for Search, יישומי מעבדה ב-Gmail, שיטה חדשה למכרזי פרסומות לטלוויזיה, ואת Google Visualization.

גוגל ישראל סיימה את שנת 2007 במחזור מכירות של מעט יותר מ-50 מיליון דולר - גידול של כ-150% בהשוואה למחזור העסקים שלה ב-2006‏[48]. כ-85% מהמחזור הגיע מפעילות החברה בתוך ישראל. עיקר ההכנסה של גוגל ישראל מגיע מתקציבי פרסום של כמה גופים גדולים, בהם בנקים, בתי השקעות, רשתות סלולר ומפרסמים גדולים נוספים שמשקיעים כל אחד כמיליון דולר בפרסום מודעות מילים בגוגל.

ט. מנוע החיפוש

המוצר בזכותו התפרסמה החברה הוא מנוע החיפוש "גוגל", שהפך למנוע החיפוש הפופולרי ביותר ברשת האינטרנט זמן קצר לאחר השקתו[49].

מנוע החיפוש כה דומיננטי שבאנגלית המילה Google משמשת כפועל שמשמעותו לחפש ברשת, ובעברית הפועל 'לגגל', הנמצא בשימוש בשפה היומיומית, נגזר משמה של החברה.

מנוע החיפוש "גוגל" מבוסס על טכנולוגיה המכונה PageRank (שיטת דירוג הנקראת על שם ממציאה לארי פייג'), שיטה הקובעת את "חשיבותו" של דף אינטרנט על בסיס אלגוריתם סטטיסטי. הרעיון שעומד בבסיס האלגוריתם הוא ספירה של מספר הפעמים בהם מגיעים אל הדף בשיטוט אקראי ברשת. מדד כזה, לוקח בחשבון שיקולים גלובאליים של המבנה הכולל של הרשת ולא רק שיקולים לוקאליים כמו מספר ההפניות לאותו דף.

מנוע החיפוש של גוגל מושך קהל גדל והולך של משתמשים, בזכות איכות תוצאותיו וממשק המשתמש הפשוט שלו. בשנת 2000 החלה גוגל לפרסם מודעות טקסט פשוטות, על פי מילות החיפוש, בצד תוצאות החיפוש שהציגה. בנוסף, קיימת אפשרות להציג אתר, תמורת תשלום, ברשימה נפרדת בראש תוצאות החיפוש.

פעמים רבות, בזמן כתיבת מחרוזת החיפוש, מציע גוגל להשלים אותה על פי מחרוזות השמורות אצלו.‏‏[50] למנוע החיפוש ממשק משתמש בשפות רבות, ובהן עברית.

בדף הבית של מנוע החיפוש נכללים, בנוסף לחיפוש הכללי באינטרנט, גם מדורים אחדים:

חיפוש חדשות: גוגל חדשות הוא אתר חדשות של גוגל, אשר מאגד לתוכו חדשות מאתרי חדשות רבים ומסדר אותם לפי אלגוריתם מיוחד. החל ממרץ 2006. השירות מאפשר גם קבלת עדכונים בדואר אלקטרוני על חדשות העוסקות במילים שהגדיר המשתמש (למשל קבלת כל עדכון חדשות העוסק ב"מפלגת העבודה"). גם שירות החדשות מבית גוגל תומך בגרסה העברית.‏‏

חיפוש תמונות: גוגל תמונות מאפשר חיפוש תמונות ברשת.

חיפוש וידאו: בעבר היה קיים השירות גוגל וידאו, אך לאחר שהחברה רכשה את אתר הסרטונים הפופולארי YouTube, פחת השימוש בגוגל וידאו. בשנת 2012 הודיעה החברה על ביטול השירות של גוגל וידאו וYouTube הפך להיות שירות הווידאו הרשמי של גוגל.

י. מוצרים עיקריים

בנוסף למנוע החיפוש מספקת גוגל שירותים נוספים, כגון סרגל כלים הניתן להתקנה בדפדפן, שירותי תרגום מכונה עבור מספר שפות, קבוצות דיון, מדריך אתרים ידני, דואר אלקטרוני בשם Gmail, גוגל חדשות, מנוע חיפוש בתוך מחשב הנקרא Google Desktop ותוכנה להאצת מהירות הגלישה בשם Google WebAccelerator‏[51].

בתחילת נובמבר 2007 הכריזה החברה על השקת פלטפורמה לטלפונים ניידים בשם אנדרואיד עם מערכת הפעלה על בסיס קוד פתוח. ב-2 בספטמבר 2008 הוציאה גוגל גרסת בטא של דפדפן חדש בשם גוגל כרום. מהחברה נמסר כי קוד התוכנה יהיה פתוח.

Gmail: (ג'ימייל) מאפשר גישה בעזרת דפדפן לתיבת דואר אלקטרוני בעלת קיבולת של כ- 15 ג'יגה בייט, שגדלה באופן קבוע. בנוסף ניתן להשתמש בתיבה זו באמצעות פרוטוקולי POP3 ו-IMAP, אשר נתמכים על ידי כל תוכנות הדואר האלקטרוני.

גוגל+ הרשת החברתית של גוגל המתחרה בפייסבוק ומתממשקת עם מרבית השירותים של גוגל. מאפשרות בין השאר לקיים שיחות ווידאו מרובות משתתפים, לשתף תמונות, ועוד.

יומן גוגל: מאפשר ניהול יומן ברשת.

Google Docs: מאפשר לפתוח ולנהל בחינם מסמכים, גיליונות אלקטרוניים ומצגות באינטרנט – כתחליף לתוכנות אופיס של מיקרוסופט.

Blogger: מאפשר יצירת בלוג אישי.

YouTube: אתר שיתוף קובצי המדיה, אותו רכשה החברה באוקטובר 2006, בעסקת חילופי מניות בסך 1.65 מיליארד דולר.

גוגל מפות: מאפשר חיפוש מפות מרחבי העולם. החל מספטמבר 2008 השירות זמין גם עבור מדינת ישראל בעברית, ומבוסס על מפות של חברת "מפה".

גוגל תרגם: מאפשר תרגום מכונה המבוסס על סטטיסטיקה. השירות מיועד לתרגם דפי אינטרנט שלמים.

גוגל כרום: דפדפן מבית גוגל אשר נכתב על מנוע V8 שפותח עבורו. הדפדפן נחשב מהיר במיוחד.

Google Earth היא תוכנה חינמית מדמה כדור גלובוס אותה קנתה גוגל מחברת keyhole. התוכנה מאפשרת לצפות בתצלומי לוויין של כדור הארץ, ואף ניתן להתקרב למיקום מסוים קרוב עד לרמת הרחוב בעזרת תצלומי לוויין ותצלומי אוויר רגילים. נכון ליולי 2005 היה ניתן לצפות לפרטי פרטים (דהיינו - תצלומי אוויר) רק במקומות מפורסמים (צרפת, הוותיקן, הפירמידות בגיזה וכו') ולאזורים מוכרים פחות (תל אביב, ביירות וכו') היו תצלומי לוויין מפורטים פחות, או תצלומי אוויר מגובה רב בלבד. עם הזמן התפתחה התוכנה מאוד, כך שניתן לצפות בצילומים בעלי רזולוציה ורמת פירוט גבוהים כמעט בכל מקום בעולם. בתוכנה אפשרויות שונות כגון הפיכת התמונה לתלת-ממדית, מה שאומר שאפשר לראות כל בניין ובניין (רק במקומות מסוימים), אפשר לצפות בתמונות שהגולשים עצמם מעלים, ניתן להציג על תצלום הלוויין סמלונים של מקומות לינה, מסעדות, אתרים ארכאולוגיים, גבולות מדיניים ועוד. בנוסף לגרסה הבסיסית, הניתנת חינם, ישנן שתי גרסאות מורחבות של התוכנה שהן בתשלום: Google Earth Plus, בעלת מערכת GPS, ביצועים גרפיים משופרים ויכולות הדפסה משופרות, ו-Google Earth Pro העסקית.

Picasa תוכנה לניהול תמונות במחשב ואתר. התוכנה מאפשרת יצירת אלבומים בקלות, עריכת תמונות, חיפוש תמונות במהירות והצגת תמונות בפני אנשים. התוכנה מושלמת על ידי אתר ייעודי המאפשר את אחסון התמונות והצגתן, הן ישירות באתר והן מתוך גוגל+. מדובר בתוכנה מאוד קלה ושימושית לבעלי מצלמות דיגיטליות או לאנשים שמאחסנים הרבה תמונות במחשב.

אנדרואיד: מערכת הפעלה פתוחה המבוססת על לינוקס שפיתחה גוגל עבור טלפונים סלולריים. מערכת ההפעלה פותחה על ידי חברת .Android INC שנרכשה על ידי גוגל והקמתו של Open Handset Alliance שכולל 50 חברות חומרה, תוכנה ותקשורת. מערכת ההפעלה הוצגה לראשונה ב-5 בנובמבר 2007 עם הקמתו של ארגון ה-OHA בראשות גוגל. לפי IDC, ב-2012 החזיקה מערכת ההפעלה נתח של 70% מכלל שוק הטלפונים החכמים העולמי. Android@Home היא ערכת יישום שמטרתה להפוך את מערכת ההפעלה אנדרואיד לטלפונים חכמים, למעין שלט רחוק חכם.

Google Play: היא חנות האפליקציות (וגם המוצרים) הרשמית של גוגל לאנדרואיד, הנכללת בתוך המכשירים, google play מתחרה בחנות האפליקציות App Store של אפל.

Google Wallet: מאפשר העברת כספים ותשלום דרך האינטרנט (מחליף את Checkout).

יא. מוצרים נוספים

Google Adwords: פרסום במנוע החיפוש שלה

Google AdSense: גוגל מאפשרת לבעלי אתרים להוסיף לאתרם פרסומות, ולקבל תשלום על כל לחיצה של הלקוח על אחת מפרסומות אלו. ניתן גם להוסיף תיבת חיפוש לאתר, ואם גולש יחפש מידע וילחץ על קישור ממומן, בעל האתר יתוגמל על כך.

Chrome OS: מערכת הפעלה על בסיס קוד פתוח המיועדת למחשבים אישיים, בעיקר מסוג נטבוק וטאבלט.

Google TV: מערכת הפעלה לטלוויזיה מתוצרת google.

Hangouts: לשעבר גוגל טוק. תוכנת מסרים מידיים אשר מאפשרת לדבר ב־VoIP והודעות טקסט. התוכנה מאפשרת לקבל גם התראות על אימלים חדשים (Gmail) ותזכורות מ Google Calendar. גרסת דפדפן משולבת ב-Gmail ו-Google Docs במצגות

גוגל קבוצות: הקמת קבוצות דיון והשתתפות בקיימות.

Knol: אוסף מאמרים שנכתבים על ידי הגולשים.

iGoogle: התאמת דף בית אישי, עם רקע לפי בחירה ואפשרות לתוספות רבות לדף הבית כגון שעון, משחקים, חדשות, תמונות או תזכורות אישיות.

Google Trends: מאגר מידע על המילים המבוקשות מדי יום במנוע החיפוש. על בסיס מאגר מידע זה יצרו במרכז המחקר והפיתוח בישראל את Google Insights for Search המציג באיזו מידה גולשים חיפשו מילה מסוימת במנוע ביחס לציר הזמן באותו יום, וכן מאמרי חדשות וקטעי בלוגים באותו נושא. ניתן גם להשוות בין מספר מילות חיפוש שונות ולהגדיר אזור זמן שבו החיפוש יתבצע ומדינה.

Google Moon: מאפשר מבט על פני הירח עם נקודת נחיתה של טיסות אפולו ותמונות מהם. (google moon)

Google Mars: שירות מפות המאפשר לראות את פני השטח של מאדים באמצעות תמונת לווין באור תת-אדום, או גובה פני השטח. כמו כן מסופק מידע נוסף שנאסף בעקבות שיתוף פעולה עם מדעני נאס"א. (Google Mars)

גוגל ספרים: שירות רב-לשוני לעריכת חיפושי טקסט בספרים שגוגל סרקה, המירה לטקסט באמצעות זיהוי תווים אופטי ואחסנה במסד הנתונים הדיגיטלי שלה. ספרים הנמצאים ברשות הציבור זמינים לתצוגה מלאה באתר ולהורדה בחינם. (Google Books)

Google Apps: מקבץ שירותים לארגונים. משלב את Gmail, Google Talk, Google Calander, Google Docs ועוד. השירות מאפשר לארגון לעבוד ביחד בצורה אפקטיבית על ידי שיתוף הנתונים. השירות ניתן לבעלי שם מתחם. (Google Apps)

Google Sites: שירות המאפשר פתיחת אתר אישי. בשירות הנוכחי אפשר לשלב שירותים אחרים של גוגל, כגון תמונות ולוח שנה. (google Sites)

Checkout: מאפשר העברת כספים ותשלום דרך האינטרנט. השירות דומה לשירות הוותיק PayPal ומתחרה בו. (Checkout)

Google Health: שירות הפועל בינתיים רק בארצות הברית ומאפשר לפתוח באינטרנט תיק רפואי שנגיש מכל מקום. (Google Health)

Notebook: מאפשר פתיחת מחברות ושמירת הערות בהן. (Notebook)

Google Product Search: מאפשר חיפוש מוצרים וקנייתם. השירות מתחרה בeBay. ‏(Google Product Search)

Google Friend Connect: שירות לבעלי אתרים, המאפשר להוסיף לאתר תכונות של רשתות חברתיות מקוונות. (Google Friend Connect)

Google Latitude: מאפשר לאנשים לראות היכן נמצאים חבריהם על מפת העולם באמצעות הטלפון הסלולרי (כרגע לא נתמך בישראל) (Google Latitude)

Nexus One: טלפון חכם המבוסס על מערכת ההפעלה אנדרואיד. חומרת המכשיר נוצרה בשיתוף עם חברת HTC וכוללת בין היתר: מסך מגע בגודל 3.7 אינץ' בעל יכולות Multi-touch, מערכת לביטול רעשי רקע בזמן שיחה (בעזרת שני מיקרופונים), מעבד במהירות 1 GHz, מקלט GPS, מצלמת 5 מגה פיקסל עם מבזק, ועוד. הטלפון מריץ את מערכת ההפעלה אנדרואיד בגרסה 2.1 המציגה בין היתר ממשק משתמש מחודש, ויכולות ניתוב בעזרת GPS.

Google Toolbar הוא תוסף לדפדפן Internet Explorer מבית מיקרוסופט. דרכו ניתן לחפש בקלות באתר גוגל, לגשת לדפים שונים של גוגל ועוד. ניתן בתוסף לגשת לדפים שונים של גוגל, כגון: חדשות (Google News), מערכת בלוגים (Blogger) ועוד. ניתן אפשרות לחסימת חלונות קופצים (pop-up). אפשרות צביעה של אותיות - במקרה ואתם מחפשים מילה מסוימת (או כמה מילים) בדף כלשהו, אתם יכולים לכתוב אותו בחיפוש, ללחוץ על כפתור הצביעה והמילים יצבעו וכך תוכלו למצוא אותם במהירות. אפשרות של מילוי אוטומטי (Autofill). ב-Toolbar ניתן לכתוב את כל הנתונים עליכם (שם, כתובת, דוא"ל וכו'), ובמקרה שתצטרכו למלא טופס, במקום למלאו, תוכלו ללחוץ על כפתור אחד והטופס ימלא את עצמו לפי הנתונים שרשמתם. אפשרות של חיפוש במחשב כמו Google Desktop Search. ‏ להורדת Google Toolbar

Search ‏Google Desktop (הנקראת גם בשם הקיצור GDS) היא תוכנה לחיפוש קבצים בתוך המחשב, המתאימה למערכות ההפעלה חלונות, לינוקס ומק. היא מתקינה אייקון קטן ב-Deskbar, סורקת את הקבצים הקיימים במחשב ויוצרת אינדקס של כל הקבצים, כך שניתן יהיה לחפש קבצים במהירות וללא מאמץ. החיפוש יכול להתבצע באתר Google, דרך לשונית Desktop שהתווספה לאחר התקנת התוכנה, או באמצעות חיפוש רגיל בגוגל; מופעי החיפוש במחשב יוצגו בצד וגם בדף אינטרנט דמוי דף הבית של גוגל. מבין אפשרויות החיפוש בתוכנה: חיפוש בתוך קובצי טקסט (txt, קובצי Word, Powerpoint, Excel), חיפוש בדוא"ל (דרך תוכנות Outlook), חיפוש בתוכנת המסרים המידיים AOL, וחיפוש בהיסטוריית הגלישה בדפדפן אינטרנט אקספלורר. תוכנה זו מספקת גם שירותי-אינטרנט בתוך המחשב באמצעות ה-Toolbar שנמצא כברירת-מחדל בצד הימני של ה-Desktop. גודל התוכנה הוא כמגה בייט וחצי. להורדת Google Desktop Search

Google Pack מדובר בחבילת תוכנות חינמיות למערכת ההפעלה חלונות שכוללת את רוב התוכנות של גוגל ותוכנות צד שלישי כמו StarOffice של סאן מיקרוסיסטמס, נורטון אנטי וירוס, Adobe Reader ו-Google Pack .SpyDoctor מגיע עם רכיב בשם Google Updater שתפקידו לעזור להוסיף, להסיר ולעדכן את התוכנות שבחבילה. Google Pack כוללת גם בשומר מסך ייחודי Google Photos Screensaver אשר בעזרת מנוע החיפוש התמונות של גוגל מוצא תמונות נוף באיכות גבוהה ומוסיף אותם, שומר המסך מאפשר גם הוספת תמונות מ-Picasa וערוצי RSS. ‏דף הבית של Google Pack

SketchUp ב-14 במרץ 2006 רכשה גוגל את SketchUp מידי חברת ‎@Last Software. בתוכנה זו אפשר ליצור בנינים בתלת מימד ואף חפצים. גוגל רכשה את התוכנה עבור Google Earth, את התוכנה סיפקה החברה בחינם באתר שהקימה במיוחד. הציבור התבקש לעצב בנינים ולהעלותם ל-Google Earth. בזכות צעד זה, אפשר למצוא ערים שלמות בתלת מימד.

יב. שירותים שנזנחו או נסגרו

Google Wave: היה מיועד להיות כלי מקוון לתקשורת ועבודה בזמן אמת, כלומר שירות מבוסס אינטרנט אשר מבצע מיזוג של דואר אלקטרוני, מסרים מידיים, ויקי ורשתות חברתיות. חוזקה של המערכת הוא בשיתוף פעולה בזמן אמת הכוללת הרחבות רבות כמו איות, בדיקת דקדוק, תרגומים בזמן אמת ועוד הרחבות רבות נוספות. התוכנה כתובה בשפת Java באמצעות OpenJDK, וממשק האינטרנט שלה כתוב בסביבת Google Web Toolkit‏[52]‏[53]. את המוצר פיתחו האחים לארס וינס ראסמונדסן, מפתחי Google Maps, לשרות לא נרשמו מספיק גולשים וגוגל החליטה לזנוח אותו.

Google Page Creator: איפשר יצירת אתר אישי ואיחסונו בנפח המוגבל ל-100 מגה בייט ללא תשלום. השירות כלל עורך WYSIWYG מבוסס דפדפן. (Google Page Creator) השירות נסגר וכל הדפים שנוצרו באמצעותו הועברו לשירות Google Sites.

Google Labs: ריכוז השירותים החדשים של גוגל, כשהם עוד בגרסת בטא, באופן המאפשר למשתמשים להתנסות בפיתוחים חדשים ולעזור בהכרעה אם יתווספו למוצרי החברה השונים. (google labs). ביולי 2011 הודיעה גוגל על סגירת השירות‏[54]‏[55].

Google Buzz: רשת חברתית מקוונת המשולבת בתוך Gmail.

Google News Archive: הרחבה של Google News שנועדה לספק גישה חופשית לארכיונים סרוקים וקישורים לאתרים של ארכיבים של עיתונים אחרים ברשת, הן בחינם והן בתשלום. ב-2011 הודיעה גוגל שמעתה ואילך לא יתווספו תכנים חדשים לפרויקט[56]. ב-14 באוגוסט 2011, הפכה גוגל את עמוד הבית של הפרויקט ללא נגיש, ללא התראה מראש. השירות התמזג עם Google News.

Google Reader: במרץ 2013 חברת גוגל הודיעה על סגירת קורא הRSS הפופולרי שלה, נסגר רשמית ביולי 2013.

Google Audio Indexing: איפשר לחפש מילים אשר צוינו בתוך וידאו הלקוח מYouTube. השירות עבד רק בערוץ הפוליטיקה. לדוגמה השאילתה Israel, גרמה להצגת סרטונים בהם הוזכרה המילה "Israel".

יג. פרטיות

מכונית הצילום של גוגל. החברה הואשמה בצילום אנשים ללא הסכמתם ובהאזנה לרשתות תקשורת

המידע הרב הנגיש לגוגל על אנשים רבים ברחבי העולם, הוא חסר תקדים בכמותו ובהיקפו. המידע משמש את גוגל להצגת פרסומות מותאמות למשתמש ולמקסום רווחיה מפרסום. הרווחים הגדולים מפרסום הם אלו שמאפשרים לגוגל להציע את שירותיה בחינם למשתמשים הפרטיים ולאסוף עליהם מידע רב נוסף. גוגל מחזיקה ביכולת לגלות, מי הם חבריו של אדם, מה הם הנושאים המעניינים אותו, והיכן הוא נמצא בכל שעה ביום. יכולת שגורמת לדאגה בקרב גופים העוסקים בהגנת הפרטיות, בקרב רגולטורים, ובקרב משתמשים רבים.

גוגל שומרת על שרתיה מידע רב שיצרו המשתמשים במודע: תכתובות דואר, תכני וידאו ומסמכים וכן מידע שיצרו המשתמשים אגב שימושם בשירותי החברה, כדוגמת מילות החיפוש בהם השתמשו, והסרטים בהם בחרו לצפות. בנוסף מתעדת החברה את מיקומם של משתמשי מערכת ההפעלה אנדרואיד בכל רגע נתון. גוגל מבטיחה כי המידע נעשה בשימוש רק לצורך התאמת פרסומות וכי אף אחד מעובדי החברה ומבעלי בריתה אינו מורשה להשתמש בו לצרכיו.

ב-2010, חשפה גוגל מידע אישי של משתמשי שירות הדואר שלה, כאשר השיקה את רשת חברתית חדשה בשם Buzz. גוגל ניסתה לקדם את הרשת החברתית באופן אגרסיבי, על ידי צירוף אוטומטי של כל בעלי חשבונות ג'ימייל לרשת והוספת האנשים איתם התכתבו כחבריהם ברשת החברתית בצורה הגלויה למשתמשים אחרים. הביקורת החריפה על המהלך, ומספר תביעות משפטיות שהוגשו נגד גוגל גרמו לה לבטל את המהלך‏[57].

גוגל שומרת מידע על משתמשיה בטלפונים החכמים ובמחשבים בהם הם משתמשים, אך פעמיים בעבר לא הקפידה על מחיקת המידע לאחר פרק זמן סביר. מה שמעלה את הנזק שעלול להיגרם למשתמש אם אדם זר יפרוץ למחשב או לטלפון החכם של המשתמש. מקרה ראשון היה כאשר מנוע החיפוש של גוגל השתמש בעוגיות ארוכות-טווח לשמירת מידע על זהות המשתמש, העדפותיו והיסטוריית החיפוש שלו, והגביל את משך שמירת המידע עד לשנת 2036. מקרה שני היה חשיפת העובדה שמערכת ההפעלה אנדרואיד לטלפונים חכמים, שומרת את היסטוריית המיקם של אדם בקובץ שאינו נמחק לעולם. בשני המקרים הביקורת הציבורית גרמה לחברה לשנות את מדיניות שמירת המידע. גוגל הודיעה שתגביל את משך פעולת העוגיות לשנתיים ותצנזר מידע אישי לאחר תאריך זה‏‏‏‏‏‏[58]‏‏‏‏[59]. גוגל מצנזרת את כתובות ה-IP של החיפושים שביצעו משתמשים לאחר תשעה חודשים ותוכן עוגיות לאחר שנה וחצי‏[60].